ዋይት ሃውስ (ቤተ-መንግስቲ ኣሜሪካ) ብውሳነ ላዕለዋይ ቤትፍርዲ "ኣይተገረመን" ኢሉ ዋሃብ ቃል ዋይት ሃውስ ሆጋን ጊድሊ። ጠቕላሊ ዓቃብ ሕጊ ሜሪካ ጀፍ ሰሽንስ ድማ እቲ ውሳን "ንድሕነትን ውሕስነትን ህዝቢ ኣሜሪካ ዓቢ ዓወት'ዩ" ኢሉ። ሕብረት ናጽነት በርጌሳት ኣሜሪካ (ኤ ሲ ኤል ዩ) ግን እቲ ፕረሲደንት ኣብ ዝሓለፈ ሰሙን ብናይ እንግሊዛውያን የማናውያን ኣብ መርበብ ሓበሬታ ትዊተር ዝሰፈረ ቪድዮ ደጊሙ ምስፋሩ (ሪትዊት ምግባሩ)፡ ኣድልዎኡ ኣንጻር ሃይማኖት ምስልምና'ዩ ዘርእየካ ኢሎም። "ኣድልዎ ፕረሲደንት ትራምፕ ኣንጻር ኣስላም ማስጢር ኣይኮነን። ባዕሉ ብተደጋግሚ ኣረጋጊጽዎ'ዩ፡ ብሓጺሩ ዝሓለፈ ሰሙን ብመንገዲ ትዊተር" ኢሉ ጠበቓ ናይ ኤ ሲ ኤል ዩ ዝኾነ ዑመር ጃድዋት። "እቲ (ናይ ቪዛ) እገዳ ምትግባሩ ናይ ብሓቂ ሕማቕ ዕድል'ዩ፡ እዚ ውሳነ'ዚ ነቲ ናትና ክትዕ ኣብ ግምት ኣየእተወን" ኢሉ። እቲ ኣብ መወዳእታ ናይ ዝሓለፈ መስከረም ዝወጸ ሳልሳይ ኣዋጅ እገዳ ቪዛ ናይ ፕረሲደንት ትራምፕ እስላማውያን ሃገራት ንዘይኮና ሰሜን ኮርያን ቬንዙዌላን የጠቓልል፡ እቲ ላዕለዋይ ቤትፍርዲ ድማ ክትግበር ወሲኑ'ሎ። ታሕተዎት ኣብያተ-ፍርዲ'ኸ እንታይ ይብላ?
